32003D0840
L 321/41
JURNALUL OFÍCIAL AL UNIUNII EUROPENE
DECIZIA CONSILIULUI
din 17 noiembrie 2003
privind încheierea, în numele Comunității Europene, a Convenției Consiliului Europei nr. 180 privind informarea și cooperarea juridică în materie de „servicii ale societății informaționale”
(2003/840/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 133 coroborat cu articolul 300 alineatul (2) primul paragraf,
având în vedere propunerea Comisiei,
întrucât:
(1)
Convenția nr. 180 a Consiliului Europei privind informațiile și cooperarea juridică în materie de servicii ale societății informaționale (denumită în continuare „Convenția”) instituie un sistem internațional de notificare prealabilă și cooperare administrativă care vizează direct serviciile societății informaționale.
(2)
Serviciile societății informaționale sunt furnizate de la distanță, prin mijloace electronice, la cererea individuală a unui beneficiar de servicii (în conformitate cu definiția de la articolul 2 din Convenția nr. 180), fără să necesite deplasarea fizică a prestatorului de servicii sau a beneficiarului. Din acest motiv, aceste servicii se află sub incidența politicii comerciale comune și sunt exclusiv de competența Comunității Europene, în conformitate cu Avizul 1/94 al Curții de Justiție a Comunităților Europene privind Organizația Mondială a Comerțului (1).
(3)
Directiva 98/34/CE a Parlamentului European și a Consiliului din 22 iunie 1998 de stabilire a unei proceduri de furnizare a informațiilor în domeniul standardelor și reglementărilor tehnice și al normelor în materie de servicii ale societății informaționale (2), operațională din 1999, a constituit o experiență extrem de pozitivă ca mecanism de informare prealabilă și dialog administrativ în domeniul serviciilor on-line.
(4)
Este oportun ca un mecanism internațional similar să fie înființat rapid în cadrul Consiliului Europei, la care Comunitatea are interesul direct să participe. Un astfel de mecanism i-ar permite să fie informată periodic asupra inițiativelor de reglementare în curs de pregătire în alte țări și, dacă este cazul, să își exprime observațiile referitoare la proiectele care, în contextul activităților on-line, ar putea avea grave implicații juridice și economice.
(5)
În practică, o astfel de participare s-ar baza pe un mecanism operațional instituit în 1983 prin Directiva 83/189/CEE, ulterior abrogată și înlocuită de Directiva 98/34/CE, și, în special, ar evita pentru statele membre orice sarcină suplimentară de notificare, în plus față de cele care le revin în temeiul Directivei 98/34/CE.
(6)
Este cazul să fie aprobată Convenția,
ADOPTĂ PREZENTA DECIZIE:
Articolul 1
Convenția nr. 180 a Consiliului Europei privind informarea și cooperarea juridică în materie de servicii ale societății informaționale se aprobă în numele Comunității.
Textul Convenției este anexat la prezenta decizie (3).
Articolul 2
Președintele Consiliului este autorizat să numească persoana sau persoanele împuternicite să semneze Convenția, astfel încât Comunitatea să devină parte a acesteia.
Articolul 3
Prezenta decizie se publică în Jurnalul Oficial al Uniunii Europene.
Adoptată la Bruxelles, 17 noiembrie 2003.